Ана Ахматова
Тук пияни и блудни сме всички…

Превод от руски: Иван Николов, 1974

chitanka.info

Тук пияни и блудни сме всички,

не запяхме нито веднъж!

По стените цветя и птички

се измъчват за облак и дъжд.

Трепка странната и спокойна

струйка дим на твойта лула.

Аз поисках да бъда стройна

и облякох тясна пола.

Зад прозореца нощ ли е кротка,

или снежна буря фучи?

На очите на сепната котка

ми приличат твойте очи.

И сърцето от скръб боледува!

Отмилява ми Божия свят.

А онази, която танцува,

непременно я чака ад.

1 януари 1913

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.